The Defenders (τηλεοπτική σειρά)

***Marvel's The Defenders*** ή απλά ***The Defenders*** (ελληνική απόδοση: *Οι Προστάτες*), είναι Αμερικανική διαδικτυακή τηλεοπτική μίνι σειρά που δημιουργήθηκε από τους Νταγκ Πίτρι και Μάρκο Ραμίρεζ για το Netflix. Βασίζεται στους χαρακτήρες Daredevil, Jessica Jones, Luke Cage και Iron Fist των Marvel Comics, οι οποίοι ενώνουν τις δυνάμεις τους δημιουργώντας την ομώνυμη ομάδα με υπερήρωες. Τα γεγονότα διαδραματίζονται μέσα στο κινηματογραφικό σύμπαν της Marvel (MCU), αποτελώντας μια συνοχή με τις ταινίες του franchise και ένα crossover γεγονός των διασυνδεδεμένων τηλεοπτικών σειρών του Netflix. Η παραγωγή της σειράς έγινε από τη Marvel Television σε συνεργασία με τα ABC Studios, τη Nine and a Half Fingers, Inc. και την Goddard Textiles. Ο Ραμίρεζ ήταν ο υπεύθυνος της σειράς.

Στη σειρά πρωταγωνιστούν οι Τσάρλι Κοξ ως Ματ Μέρντοκ / Daredevil, Κρίστεν Ρίτερ ως Τζέσικα Τζόουνς, Μάικ Κόλτερ ως Λουκ Κέιτζ και Φιν Τζόουνς ως Ντάνι Ραντ / Iron Fist, οι οποίοι επαναλαμβάνουν τους ρόλους τους από τις δικές τους ατομικές σειρές. Πρωταγωνιστούν επίσης οι Έκα Ντάρβιλ, Έλντεν Χένσον, Τζέσικα Χένγουικ, Σιμόν Μίσικ, Ραμόν Ροντρίγκεζ, Ρέιτσελ Τέιλορ, Ντέμπορα Αν Γολ, Ελοντί Γιουνγκ, Ροζάριο Ντόσον και Σκοτ Γκλεν, επίσης ηθοποιοί που επιστρέφουν από τις προηγούμενες σειρές επαναλαμβάνοντας τους ρόλους τους, καθώς επίσης και η Σιγκούρνι Γουίβερ σε έναν νέο ρόλο. Η ανάπτυξη της σειράς ξεκίνησε στα τέλη του 2013, με τον Κοξ να είναι ο πρώτος ηθοποιός που υπέγραψε τον Μάιο του 2014. Ο Πίτρι και ο Ραμίρεζ ανέλαβαν ως υπεύθυνοι της σειράς τον Απρίλιο, αφού το είχαν κάνει και για τον δεύτερο κύκλο του *[[Daredevil (τηλεοπτική σειρά)|Daredevil]]*. Ο Πίτρι όμως αποχώρησε με την έναρξη των γυρισμάτων, τα οποία έλαβαν χώρα στη Νέα Υόρκη από τον Οκτώβριο του 2016 μέχρι τον Μάρτιο του 2017. Η φωτογραφία και ο σχεδιασμός της σειράς καθιερώνει τις διαφορετικές χρωματικές παλέτες από τις ατομικές σειρές του κάθε χαρακτήρα και τις συνδυάζει καθώς δημιουργείται η ομάδα.

Οι *Defenders* έκαναν πρεμιέρα στη Νέα Υόρκη στις 31 Ιουλίου 2017, με τα οκτώ επεισόδια να κυκλοφορούν ταυτόχρονα στο Netflix στις 18 Αυγούστου. Οι κριτικοί ήταν κυρίως θετικοί απέναντι στην crossover σειρά, τονίζοντας τη δυναμική μεταξύ των διαφορετικών χαρακτήρων των Defenders, καθώς και την ερμηνεία της Γουίβερ, αλλά ήταν γενικά απογοητευμένοι με τη συνολική ιστορία, το ρυθμό και τη χρησιμοποίηση του Χεριού ως τους κακούς. Ανάλυση τρίτων υπέδειξε πως η μίνι σειρά ήταν η σειρά της Marvel του Netflix με τη μικρότερη τηλεθέαση και τη μεγαλύτερη εβδομαδιαία πτώση από όλες, αν και, σύμφωνα με το Netflix, κατέλαβε την τρίτη θέση ανάμεσα σε σειρές όπου οι τηλεθεατές παρακολούθησαν όλα τα επεισόδια μαζί («binge-race») παγκοσμίως την περίοδο της κυκλοφορίας της.

## Υπόθεση
Λίγους μήνες μετά τα γεγονότα του δεύτερου κύκλου του *[[Daredevil (τηλεοπτική σειρά)|Daredevil]]* και ένα μήνα μετά τον πρώτο κύκλο του *[[Iron Fist (τηλεοπτική σειρά)|Iron Fist]]*, οι αυτόκλητοι τιμωροί Daredevil, Τζέσικα Τζόουνς, Λουκ Κέιτζ και Iron Fist ενώνουν τις δυνάμεις τους και συνεργάζονται στη Νέα Υόρκη για την αντιμετώπιση ενός κοινού εχθρού, του Χεριού.

## Ηθοποιοί και χαρακτήρες
[μικρογραφία|Οι ηθοποιοί και συντελεστές της σειράς ''Defenders'' στη [San Diego Comic-Con International|Διεθνή Comic-Con του Σαν Ντιέγκο του 2017. Από αριστερά προς δεξιά: ο εκτελεστικός παραγωγός Τζεφ Λόουμπ, οι ηθοποιοί Τσάρλι Κοξ, Κρίστεν Ρίτερ, Μάικ Κόλτερ, Φιν Τζόουνς, Σιγκούρνι Γουίβερ, Έλοντι Γιουνγκ, Ντέμπορα Αν Γουλ και Τζέσικα Χένγουικ και ο υπεύθυνος της σειράς, Μάρκο Ραμίρεζ.]]

### Βασικοί
*Τσάρλι Κοξ ως Ματ Μέρντοκ / Daredevil:Ένας τυφλός pro-bono δικηγόρος από το Χελς Κίτσεν, του οποίου οι υπόλοιπες αισθήσεις είναι οξυμένες και ο οποίος δρα μυστικά ως αυτόκλητος τιμωρός. Ο Κοξ θεώρησε πως ο δεύτερος κύκλος του *[[Daredevil (τηλεοπτική σειρά)|Daredevil]]*, όπου ο Μέρντοκ πολέμησε δίπλα στην Ηλέκτρα Νάτσιος και στον Punisher, προετοίμασε τον χαρακτήρα στο να δεχτεί βοήθεια στη σειρά *The Defenders* και πως με το να εισέλθει στη μίνι σειρά, ο θάνατος της Νάτσιος θα ήταν πολύ βαρύς για τον Μέρντοκ. Ο Ραμίρεζ παρομοίασε τη σχέση του Μέρντοκ και της Νάτσιος με μια πιο εμφανή σεξουαλική εκδοχή αυτής των χαρακτήρων των Έντουαρντ Νόρτον και Μπραντ Πιτ στην ταινία *[[Fight Club]]* (1999), με τη Νάτσιος να είναι «το φορτίο που έπρεπε να αντιμετωπίσει ο Μέρντοκ» μετά την ανάστασή της. Ο Κοξ θεώρησε επίσης πως ο Μέρντοκ και η Τζέσικα Τζόουνς θα είχαν μια «τεταμένη σχέση» στη σειρά, αφού και οι δύο χαρακτήρες είναι «αρκετά δογματικοί και πεισματάρηδες».
*Κρίστεν Ρίτερ ως Τζέσικα Τζόουνς:Μια ιδιωτική ερευνήτρια που υποφέρει από διαταραχή μετατραυματικού στρες και έχει το δικό της γραφείο ερευνών, Alias Investigations. Η Ρίτερ θεώρησε πως θα ήταν ενδιαφέρον να δει το πώς θα συνεργαζόταν η Τζόουνς με τους υπόλοιπους ήρωες, αφού «η ίδια δεν θέλει να είναι υπερήρωας. Δεν θέλει να έχει καμία σχέση με όλα αυτά». Πρόσθεσε πως στην αρχή της σειράς, η Τζόουνς προσπαθεί ακόμα να αντιμετωπίσει τον απόηχο που είχε η πράξη της να σκοτώσει τον Κίλγκρεϊβ στο τέλος του πρώτου κύκλου της σειράς *[[Jessica Jones (τηλεοπτική σειρά)|Jessica Jones]]*, και δεν έχει ακόμα προσαρμοστεί στην αύξηση του αριθμού των ανθρώπων που θέλουν να την προσλάβουν από τότε. Ο υπεύθυνος της σειράς, Μάρκο Ραμίρεζ, σημείωσε πως η Τζόουνς θα δυσκολευόταν να αφήσει «τρεις άντρες να μπουν στην ζωή της τους οποίους δεν εμπιστευόταν 100%». Η Ρίτερ είπε πως η Τζόουνς και ο Μέρντοκ θα είχαν μια δυναμική «γάτας και ποντικού».
*Μάικ Κόλτερ ως Λουκ Κέιτζ:Ένας πρώην κατάδικος με υπεράνθρωπη δύναμη και άφθαρτο δέρμα ο οποίος πολεμάει το έγκλημα στο Χάρλεμ. Ο Κόλτερ θεώρησε πως κανένας από τους Defenders δεν έμοιαζε να θέλει να είναι σε μια ομάδα υπερηρώων και είπε πως ειδικά ο Κέιτζ βρίσκεται «στον δικό του κόσμο». Πρόσθεσε πως η φυλάκιση του Κέιτζ στο τέλος του πρώτου κύκλου της σειράς *[[Luke Cage (τηλεοπτική σειρά)|Luke Cage]]* θα λυνόταν στην αρχή της μίνι σειράς, απομακρύνοντας ένα «μεγάλο βάρος... Τώρα που αυτό έχει διευθετηθεί, πιστεύω πως μπορούμε να του δώσουμε μια διαφορετική προσέγγιση στη ζωή». Ο Κόλτερ είπε πως ο Κέιτζ θα ενεργούσε ως «ο συμφιλιωτής» της ομάδας καθώς και ως μέντορας για τον Ντάνι Ραντ· αυτή η συνύπαρξη του Ραντ με τον Κέιτζ είναι ένας φόρος τιμής στο κόμικ *Heroes for Hire*, κάτι το οποίο ο Κόλτερ σκέφτηκε πως ήταν ωραίο και είχε μια «σοφία-εναντίον-νιότης ποιότητα».
*Φιν Τζόουνς ως Ντάνι Ραντ/Iron Fist:  Ένας δισεκατομμυριούχος Βουδιστής, συν-διευθύνων σύμβουλος στη Rand Enterprises και ειδικός στις πολεμικές τέχνες με την ικανότητα να καλεί τη μυστικιστική δύναμη του Iron Fist. Ο Τζόουνς είπε πως ο Ραντ είναι η κινητήρια δύναμη της ομάδας καθώς «γνωρίζει το πόσο σοβαρή είναι αυτή η κατάσταση». Ο Τζόουνς θεώρησε πως ο συνδυασμός του πρώτου κύκλου της σειράς *[[Iron Fist (τηλεοπτική σειρά)|Iron Fist]]* και της σειράς *Defenders* συγκρότησε «ολόκληρο το πρώτο μέρος του ταξιδιού του Ντάνι», βλέποντάς τον στη δεύτερη σειρά να δυσκολεύεται να εμπιστευτεί τους άλλους, εξαιτίας όσων έγιναν στην πρώτη. Ο Ραντ επηρεάζεται από τους άλλους Defenders οι οποίοι είναι μεγαλύτεροι από εκείνον και παραδείγματα ηρώων οι οποίοι «καταφέρνουν να κρατήσουν τη ζωή τους σε μια σειρά». Συγκεκριμένα, ο Κόλτερ είπε πως ο Ραντ έχει «μια έξαρση...την οποία ο Λουκ Κέιτζ θέλει λίγο να μετριάσει». Ο Ραντ αντιμετωπίζεται κάπως κοροϊδευτικά από τους άλλους Defenders, με μερικούς τηλεθεατές να το ερμηνεύουν ως αιτία της χαμηλής τηλεθέασης που έλαβε ο πρώτος κύκλος του *Iron Fist*. Ωστόσο, ο Ραμίρεζ είπε πως ο κύκλος δεν είχε κυκλοφορήσει όταν έκαναν τα γυρίσματα του *Defenders* και πως η δυναμική των χαρακτήρων ήταν η φυσική αίσθηση του πώς θα αντιμετωπιζόταν ο χαρακτήρας από τους άλλους.
*Έκα Ντάρβιλ ως Μάλκολμ Ντουκάς: Γείτονας της Τζόουνς και βοηθός της στην Alias Investigations.
*Έλντεν Χένσον ως Φράνκλιν «Φόγκι» Νέλσον: Στενός φίλος του Μέρντοκ και πρώην συνέταιρός του στο δικηγορικό γραφείο που διατηρούσαν, ο οποίος τώρα εργάζεται με την Τζέρι Χόγκαρθ.
*Τζέσικα Χένγουικ ως Κολίν Γουίνγκ: Πρώην μέλος του Χεριού, η κοπέλα του Ραντ και ιδιοκτήτρια ενός ντότζο στη Νέα Υόρκη.
*Σιμόν Μίσικ ως Μίστι Νάιτ: Ντετέκτιβ του αστυνομικού τμήματος του Χάρλεμ, μέρος μιας ομάδας κρούσης σε ολόκληρη την πόλη, η οποία είναι σύμμαχος του Κέιτζ.
*Ραμόν Ροντρίγκεζ ως Μπακούτο: Ένα από τα πέντε «δάχτυλα» του Χεριού και πρώην δάσκαλος της Γουίνγκ.
*Ρέιτσελ Τέιλορ ως Τρις Γουόκερ: Θετή αδερφή της Τζόουνς και κολλητή της φίλη της, η οποία παρουσιάζει το δικό της ραδιοφωνικό talk show.
*Ντέμπορα Αν Γολ ως Κάρεν Πέιτζ: Στενή φίλη του Μέρντοκ και πρώην γραμματέας του δικηγορικού γραφείου Nelson & Murdock, καθώς και εξελισσόμενη δημοσιογράφος της *New York Bulletin*.
*Ελοντί Γιουνγκ ως Ηλέκτρα Νάτσιος:Μια μυστηριώδης κι επικίνδυνη γυναίκα από το παρελθόν του Μέρντοκ, η οποία είναι τώρα η Black Sky, ένα όπλο του Χεριού. Ο εκτελεστικός παραγωγός Τζεφ Λόουμπ ήθελε να μεταφέρει στην οθόνη την ιστορία της ανάστασης της Νάτσιος από τα κόμικ, με τον Ραμίρεζ να σχολιάζει πως «από τη στιγμή που φτάσαμε οργανικά σε αυτό το σημείο» με τον θάνατο του χαρακτήρα στο τέλος του δεύτερου κύκλου του *Daredevil*, ήταν «ξεκάθαρο» πως η ανάστασή της θα εμφανιζόταν στη σειρά *The Defenders*. Η Γιουνγκ αποκάλεσε τη Νάτσιος ως «ένα άτομο που πάσχει από αμνησία και δεν θυμάται ποια είναι ή κάτι από την προηγούμενη ζωή της», με το ερώτημα να είναι πόσα στοιχεία του αυθεντικού χαρακτήρα παραμένουν μετά την εκπαίδευση της Αλεξάνδρα. Η Σιγκούρνι Γουίβερ, η οποία υποδύεται την Αλεξάνδρα, χαρακτήρισε τη σχέση μεταξύ των δύο χαρακτήρων «ασυνήθιστη».
*Ροζάριο Ντόσον ως Κλερ Τεμπλ: Πρώην νοσοκόμα, η οποία παρέχει ιατρική βοήθεια στους τιμωρούς.
*Σκοτ Γκλεν ως Στικ: Μέντορας του Μέρντοκ και επικεφαλής της ομάδας των Ενάρετων (Chaste), οι οποίοι βρίσκονται σε πόλεμο με το Χέρι εδώ και πάρα πολλά χρόνια.
*Σιγκούρνι Γουίβερ ως Αλεξάνδρα:Μία από τα πέντε «δάκτυλα» του Χεριού και η ηγέτης της οργάνωσης. Η Γουίβερ αποκάλεσε τον χαρακτήρα «πραγματικά έξυπνο», «πολύ υπεύθυνο» και περισσότερο ως αντίπαλο παρά κακό. Ο Ραμίρεζ την περιέγραψε ως «επιζήσαντα» και «μια πολύ ισχυρή δύναμη στη Νέα Υόρκη» προσθέτοντας: «Είναι όλα όσα είναι η Σιγκούρνι: εκλεπτυσμένη, πνευματώδης, επικίνδυνη». Η ανταγωνίστρια της σειράς έπρεπε να είναι «κάτι τεράστιο για να καταφέρει να τραβήξει αυτούς τους τέσσερις χαρακτήρες από την δική τους ζωή και να τους κάνει να συνεργαστούν εναντίον της». Η Αλεξάνδρα «γοητεύεται» από αυτούς τους τέσσερις ήρωες που ενώνονται και συμμαχούν εναντίον της, μη έχοντας «γνωρίσει ποτέ τέσσερις ανθρώπους οι οποίοι φαίνεται να ενδιαφέρονται να προστατέψουν αυτό το μικρό μέρος της Νέας Υόρκης... δεν μοιάζουν με κανέναν άλλον που αντιμετώπισε στο παρελθόν». Η Γουίβερ εργάστηκε με τους σεναριογράφους για την αποφυγή μιας κλισέ απεικόνισης, ειδικά «τη χρησιμοποίηση όρων όπως 'βασίλισσα του πάγου' που χρησιμοποιούνται συχνά για να χαρακτηρίσουν γυναίκες οι οποίες δεν είναι ιδιαίτερα συμπαθείς». Ήταν σημαντικό για τον Ραμίρεζ και τη Γουίβερ να παρουσιάσουν την Αλεξάνδρα με συμπάθεια. Ο χαρακτήρας τελικά αποτελεί ένα υποστηρικτικό παίκτη στη συνολική ιστορία της Νάτσιος, με τον Ραμίρεζ να λέει πως «γράψαμε έναν πραγματικά διασκεδαστικό χαρακτήρα για τη Σιγκούρνι, αλλά επίσης ήταν πραγματικά ένας τρόπος για εμάς να πούμε πως αυτό είναι το ταξίδι της Ηλέκτρα».

### Επαναλαμβανόμενοι
*Γουάι Τσινγκ Χο ως Μαντάμ Γκάο: Ένα από τα πέντε «δάχτυλα» του Χεριού.
*Τζαμάλ Μάλορι ΜακΚρι ως Κόουλ Μίλερ: Ένας νεαρός άντρας από το Χάρλεμ, ο οποίος εμπλέκεται με το Χέρι.
*Μισέλ Φέντερερ ως Μισέλ Ρέιμοντ: Μια γυναίκα της οποίας ο σύζυγος αγνοείται και προσεγγίζει τη Τζόουνς για βοήθεια.
*Κλόι Λεβίν ως Λέξι Ρέιμοντ: Κόρη των Τζον, ο οποίος αγνοείται, και Μισέλ Ρέιμοντ.
*Μπαμπς Ολουσάνμοκουν ως Σουάντε: Ένα από τα πέντε «δάκτυλα» του Χεριού, ο οποίος προσλαμβάνει εφήβους του Χάρλεμ.
*Ρον Σίμονς ως Στρίμπερ: Αρχηγός στο αστυνομικό τμήμα της Νάιτ.
*Γιουκάτα Τακεούτσι ως Μουρακάμι: Ένα από τα πέντε «δάχτυλα» του Χεριού.

### Γκεστ
*Πίτερ ΜακΡόμπι ως Πάτερ Πολ Λάντομ: Ένας Καθολικός ιερέας και έμπιστος φίλος του Μέρντοκ.
*Ντέμπι Μόργκαν ως Ντελόρες Μίλερ: Μητέρα του Κόουλ.
*Μάρκο Ζάρορ ως Σαφτ: Μέλος των Ενάρετων
*Κάρι-Αν Μος ως Τζέρι Χόγκαρθ: Δικηγόρος και σύμμαχος των Τζόουνς και Ραντ.
*Ρομπ Μόργκαν ως Τερκ Μπάρετ: Εγκληματίας χαμηλού επιπέδου, ο οποίος διασταυρώνεται με τον Daredevil και τον Λουκ Κέιτζ.
*Έιμι Ράτμπεργκ ως Μάρσι Σταλ: Η κοπέλα του Νέλσον και δικηγόρος.
*Σούζαν Βαρόν ως Τζόσι: Ιδιοκτήτρια ενός μπαρ, το οποίο επισκέπτονται συχνά οι Νέλσον και Μέρντοκ.
*Άλεξ Μόγκριτζ ως Τζον Ρέιμοντ: Ένας αρχιτέκτονας που εμπλέκεται με το Χέρι και ερευνάται από τους Τζόουνς και Μέρντοκ.
*Νικόλ Γιανέτι ως Νικόλ: Μία ασκούμενη στο talk show της Γουόκερ.

Ο Σταν Λι κάνει μια σύντομη εμφάνιση μέσω μιας φωτογραφίας του αρχηγού της αστυνομίας της Νέας Υόρκης Ίρβινγκ Φόρμπους. Είναι η ίδια φωτογραφία που εμφανίζεται σε προηγούμενες σειρές της Marvel στο Netflix. Οι Aeolus Quartet κάνουν επίσης μια σύντομη εμφάνιση, υποδυόμενοι τους εαυτούς τους, ερμηνεύοντας το Πρώτο Κουαρτέτο Εγχόρδων του Γιοχάνες Μπραμς για την Αλεξάνδρα.

## Επεισόδια

## Παραγωγή

### Ανάπτυξη
Τον Οκτώβριο του 2013, το *Deadline Hollywood* ανέφερε πως η Marvel Television προετοίμαζε τέσσερις τηλεοπτικές δραματικές σειρές και μια μίνι σειρά, που θα είχαν συνολικά 60 επεισόδια, οι οποίες θα κυκλοφορούσαν σε υπηρεσίες video on demand και συνδρομητικούς παρόχους, με το Netflix, το Amazon και το WGN America να εκφράζουν ενδιαφέρον. Λίγες εβδομάδες αργότερα, ανακοινώθηκε πως η Marvel Television και τα ABC Studios θα παρέχουν στο Netflix σειρές που θα επικεντρώνονταν στους χαρακτήρες των Daredevil, Τζέσικα Τζόουνς, Λουκ Κέιτζ και Iron Fist, οι οποίες θα οδηγούσαν σε μια μίνι σειρά βασισμένη στους Defenders. Τον Νοέμβριο του 2015, ο αρχισυντάκτης των Marvel Comics, Τζο Κεσάντα, δήλωσε πως δεν υπήρχε καμία ανησυχία από τη Marvel για την αλλαγή της «κλασικής» αυθεντικής σύνθεσης των Defenders (Doctor Strange, Hulk, Namor και Σίλβερ Σέρφερ), επειδή «κανείς δεν γνωρίζει στον κόσμο γενικότερα ποιοι είναι οι Defenders. Έτσι η ιδέα του να πάρουμε το θέμα και το όνομα και να το εφαρμόσουμε [στο MCU], έχει μια απόλυτα φυσική αίσθηση», προσθέτοντας πως η Marvel έχει «μια θαυμάσια ιδέα» πίσω από το γιατί η ομάδα θα σχηματιζόταν στο MCU και γιατί θα ονομάζονταν Defenders.

Τον Απρίλιο του 2016, η Marvel ανακοίνωσε πως οι Νταγκ Πίτρι και Μάρκο Ραμίρεζ, οι υπεύθυνοι του δεύτερου κύκλου του *[[Daredevil (τηλεοπτική σειρά)|Daredevil]]*, θα ήταν οι υπεύθυνοι και εκτελεστικοί παραγωγοί της σειράς *Defenders*. Ο δημιουργός του *Daredevil*, Ντρου Γκόνταρντ, ήταν επίσης εκτελεστικός παραγωγός της μίνι σειράς, μαζί με τους Καρίμ Ζρέικ, Σίντι Χόλαντ, Αλί Γκος, Άλισον Ένγκελ, Κρις Χένιγκμαν, Άλαν Φάιν, Σταν Λι, Τζο Κεσάντα, Τζιμ Τσόρι και τον επικεφαλής της Marvel Television, Τζεφ Λόουμπ. Η Σ. Τζ. Κλάρκσον, σκηνοθέτης των δύο πρώτων επεισοδίων της μίνι σειράς, ήταν επίσης εκτελεστική παραγωγός για το πρώτο επεισόδιο. Τον Ιούλιο του 2016, ο Λόουμπ επιβεβαίωσε πως η μίνι σειρά θα αποτελείτο από οκτώ επεισόδια και δήλωσε πως οι Πίτρι και Ραμίρεζ θα συμβουλεύονταν τους Μελίσα Ρόζενμπεργκ, Τσίο Χοντάρι Κόκερ και Σκοτ Μπακ - τους υπεύθυνους των σειρών *[[Jessica Jones (τηλεοπτική σειρά)|Jessica Jones]]*, *[[Luke Cage (τηλεοπτική σειρά)|Luke Cage]]* και *[[Iron Fist (τηλεοπτική σειρά)|Iron Fist]]* αντίστοιχα - για το πώς θα ενεργούσαν οι χαρακτήρες τους. Οι υπεύθυνοι των σειρών διάβασαν το σενάριο όλων των επεισοδίων της σειράς *Defenders* και παραχώρησαν πληροφορίες για τον κόσμο του κάθε χαρακτήρα ξεχωριστά για καλύτερη κατανόησή τους. Σχετικά με αυτή τη συνεργασία, ο Πίτρι είπε συγκεκριμένα για τη Ρόζενμπεργκ πως ήταν «θαυμάσια επειδή είναι κι αυτή καλλιτέχνης και μας άφηνε να κάνουμε αυτό που κάνουμε, αλλά ταυτόχρονα αγαπά τον χαρακτήρα της και ήταν προστατευτική μαζί της θέλοντας να το κάνουμε σωστά». Η Ρόζενμπεργκ είπε πως εκείνη και οι άλλοι υπεύθυνοι των σειρών «ένιωθαν πραγματικά μέρος της διαδικασίας». Ο Λόουμπ συνέκρινε αυτή τη σχέση με την προσέγγιση του Τζος Γουίντον στην crossover ταινία του MCU *[[Οι Εκδικητές (ταινία, 2012)|Οι Εκδικητές]]* (2012), για την οποία ο Γουίντον «αναζήτησε όλη τη δημιουργική συμβολή όλων όσων είχαν εργαστεί στις ταινίες *[[Iron Man (ταινία)|Iron Man]]*, *[[Ο Απίθανος Hulk]]*, *[[Ο Πρώτος Εκδικητής: Captain America]]* και *[[Thor (ταινία)|Thor]]*, αλλά έπρεπε να κάνει τους *Εκδικητές* κάτι δικό του». Στην αρχή των γυρισμάτων τον Οκτώβριο του 2016, ο Πίτρι αποχώρησε από τη θέση του υπευθύνου της σειράς. Ο Λόουμπ εξήγησε: «Είχαμε φτάσει σε ένα σημείο όπου τα σενάρια των επεισοδίων είχαν ολοκληρωθεί και θέλαμε ο Μάρκο να συνεχίσει και ο Νταγκ ακολούθησε άλλα πρότζεκτ».

### Σενάριο
Μέχρι τα τέλη Μαΐου του 2016, οι Πίτρι και Ραμίρεζ είχαν παραδώσει μια ολοκληρωμένη ιστορία για τη μίνι σειρά, βασισμένη σε μια «πολύ βασική δομή» του Λόουμπ, την οποία ο Λόουμπ περιέγραψε ως επική. Οι Πίτρι και Ραμίρεζ πέρασαν από μια «πράξη τραπέζης» για να κάνουν την ιστορία κατανοητή σε τηλεθεατές που δεν είχαν δει τις προηγούμενες σειρές, ενώ ταυτόχρονα να μην συμπεριλάβουν περιττές στιγμές για όσους τις είχαν δει. Ο Πίτρι είπε πως η μίνι σειρά θα αποτελούσε μια «παράκαμψη» για τους χαρακτήρες, επιτρέποντάς τους στο τέλος να επιστρέψουν στις «αντίστοιχες ομάδες» τους, με τη σειρά να αντιπροσωπεύει κατά κάποιο τρόπο τον κύκλο 2.5 για τον *Daredevil*, τον κύκλο 1.5 για τον *Luke Cage*, τον 1.5 κύκλο για την *Jessica Jones* και τον 1.5 κύκλο για τον *Iron Fist*. Ο Λόουμπ συνέκρινε τη μίνι σειρά με τους Ολυμπιακούς, όπου «γνωρίζεις όλους αυτούς τους αθλητές από τα ατομικά τους αθλήματα [και τότε] συναντιούνται όλοι μαζί σε μια διοργάνωση», ενώ ο Κόκερ τη συνέκρινε με τον σχηματισμό του χιπ χοπ συγκροτήματος Wu-Tang Clan ή τον σχηματισμό του Βόλτρον.

Οι Ραμίρεζ και Πίτρι ήθελαν η σειρά να έχει την αίσθηση πως είχε κερδηθεί, ήταν προσγειωμένη και επίκαιρη, όπως ακριβώς και οι ατομικές σειρές των χαρακτήρων, παρά μια «εταιρική εντολή». Ο Γκόνταρντ σημείωσε πως κάθε μία από τις ατομικές σειρές έχει διαφορετικό τόνο και είπε πως ο συνδυασμός τους δημιούργησε έναν διαφορετικό τόνο στη μίνι σειρά. Η εύρεση αυτού του νέου τόνου υπήρξε η μεγαλύτερη πρόκληση για τον Ραμίρεζ. Οι σκηνές στα πρώτα επεισόδια δημιουργήθηκαν με σκοπό την αίσθηση μιας «πιο άριστης εκδοχής» των ατομικών σειρών, χρησιμοποιώντας οπτικά και ηχητικά στοιχεία από την κάθε μία τα οποία σιγά σιγά συνδυάζονται μεταξύ τους όσο προχωράει η σειρά. Ο Λόουμπ προειδοποίησε εναντίον της «εύκολης σύγκρισης» με τους *Εκδικητές*, σημειώνοντας πως θα πρέπει να ληφθούν μαθήματα από αυτό το crossover όπως το πώς αυτή η ομάδα δεν έδεσε «όσο ομαλά θα το πιστεύατε», αλλά σε αντίθεση με τους Εκδικητές στην ταινία, οι Defenders δεν λειτουργούν από μία τοποθεσία όπως ο Πύργος των Εκδικητών και δεν έχουν ταιριαστές στολές. Ταινίες όπως οι *[[Και οι 12 Ηταν Καθάρματα]]* (1967), *[[Οι Επτά Σαμουράι]]* (1954) και άλλες «όπου οι χαρακτήρες που σχηματίζουν μια ομάδα δεν θέλουν πραγματικά να το κάνουν» απετέλεσαν μεγαλύτερη πηγή έμπνευσης παρά οι *Εκδικητές*.

Σύμφωνα με τον Ραμίρεζ, η επιλογή του ανταγωνιστή για τη μίνι σειρά ήταν επίσης μια πρόκληση. Ο Λόουμπ δεν ήθελε έναν κακό όπως οι εξωγήινοι από τους *Εκδικητές*, καθώς αυτοί είναι «ήρωες του δρόμου οι οποίοι προέρχονται από ένα πολύ πραγματικό μέρος». Αλλά, ο κάθε ένας από τους Defenders έχει αποδείξει πως είναι «πραγματικά ισχυρός» στην ατομική του σειρά και ο ανταγωνιστής θα έπρεπε να αποδειχθεί πρόκληση και για τους τέσσερις μαζί. Ο Ραμίρεζ θεώρησε επίσης πως ο ανταγωνιστής θα έπρεπε να είναι ένας κοινός παρονομαστής παρά να υπάρξουν ανεξάρτητοι κακοί που θα συνδυάζονταν από την κάθε σειρά του κάθε Defender. Κατέληξαν έτσι στον σχηματισμό της οργάνωσης του Χεριού και έβαλαν τους χαρακτήρες να ακολουθούν διαφορετικές έρευνες, οι οποίες τους οδήγησαν στην ίδια τοποθεσία. Μεταγενέστερα, ήταν σημαντικό για τον Ραμίρεζ μέχρι το τέλος της μίνι σειράς, το Χέρι να καταστραφεί ώστε να δοθεί ένα οριστικό τέλος σε αυτή την ιστορία και να επιτρέψει στους χαρακτήρες, και ειδικότερα στον Iron Fist, να προχωρήσουν σε ένα νέο «κεφάλαιο». Για να δώσουν κάτι απροσδόκητο στους τηλεθεατές, το επίκεντρο της ιστορίας αποκαλύπτεται να είναι τελικά η Ηλέκτρα Νάτσιος και το ταξίδι της προς την απόρριψη των ανθρώπων που της έχουν πει τι να κάνει στη ζωή της. Αυτό συμπεριλαμβάνει τον μέντορά της Στικ και την φαινομενικά κεντρική ανταγωνίστρια της μίνι σειράς, Αλεξάνδρα, τους οποίους και δολοφονεί, καθώς και τον Daredevil. Ο Ραμίρεζ είπε πως το θέμα «του να πρέπει να αγκαλιάσεις την ταυτότητά που θέλεις να έχεις» ισχύει και για τους τέσσερις Defenders. Πρόσθεσε πως το να δολοφονούσε η Ηλέκτρα την Αλεξάνδρα είχε περισσότερο νόημα παρά να το έκανε κάποιος από τους Defenders, καθώς «κανένας από αυτούς δεν είναι πραγματικά δολοφονικός» και θα έπρεπε «*πραγματικά* να φτάσει στα όρια για να το κάνει».τ

Όσον αφορά το πού αφήνει η μίνι σειρά τους Defenders, ο Ραμίρεζ συνέκρινε τη σχέση τους με «ανθρώπους που βρίσκονταν στο ίδιο λεωφορείο όταν συνέβη ένα ατύχημα... είναι κάπως σαν 'Αυτή ήταν μια εξαιρετική περιπέτεια που ζήσαμε μαζί, θα ήμουν εντάξει να σε ξαναέβλεπα, θα ήμουν επίσης εντάξει αν δεν σε ξαναέβλεπα ποτέ'». Η τελευταία σκηνή των *Defenders*, όπου ο Μέρντοκ ξυπνάει με μια μοναχή στο πλευρό του, είναι ένας φόρος τιμής στη σειρά κόμικ του *Daredevil* της Marvel με την ιστορία του «Born Again» (1986). Η μοναχή που φωνάζει τη «Μάγκι» όταν ο Μέρντοκ ξυπνάει, είναι μια σιωπηρή αναφορά στη μητέρα του Μέρντοκ, κάτι το οποίο δεν επιβεβαίωνε ο Ραμίρεζ κατά την περίοδο της κυκλοφορίας της μίνι σειράς. Σημείωσε, ωστόσο, πως αυτή η σκηνή μαζί με αρκετές άλλες από την ιστορία του Daredevil στη μίνι σειρά αποτελούν άμεσο φόρο τιμής στα κόμικ και πως η ιστορία του «Born Again» ήταν μία από τις αγαπημένες του. Ο Ραμίρεζ εξήγησε πως η σκηνή συμπεριλήφθηκε εξαιτίας του ότι ο τρίτος κύκλος του *Daredevil* είχε ήδη ανακοινωθεί και δεν ήθελαν να κάνουν το κοινό να πιστεύει πως «προσπαθούσαν να τους εξαπατήσουν ή να τους πείσουν για κάτι που δεν επρόκειτο να συμβεί».

### Κάστινγκ

Στα τέλη Μαΐου του 2014, ο Τσάρλι Κοξ προσλήφθηκε για τον ρόλο του Daredevil για την ομώνυμη σειρά. Τον Δεκέμβριο του 2014, η Κρίστεν Ρίτερ προσλήφθηκε για τον ρόλο της Τζέσικα Τζόουνς και ο Μάικ Κόλτερ για τον ρόλο του Λουκ Κέιτζ για τη σειρά *Jessica Jones*, με τον Κόλτερ να αναλαμβάνει επίσης τον πρωταγωνιστικό ρόλο στη δική του σειρά, *Luke Cage*. Τον Φεβρουάριο του 2016, δημοσιεύτηκε πως ο Φιν Τζόουνς θα υποδυόταν τον Ντάνι Ραντ για τη σειρά *Iron Fist*, με τη Marvel να το επιβεβαιώνει τον επόμενο μήνα. Επιβεβαίωσαν επίσης πως οι τέσσερις ηθοποιοί θα επαναλάμβαναν τους ρόλους τους για τη σειρά *Defenders*. 

Τον Μάρτιο του 2016, η Ελοντί Γιουνγκ, η οποία υποδύθηκε την Ηλέκτρα Νάτσιος στη σειρά *Daredevil*, εξέφρασε το ενδιαφέρον της να εμφανίσει «την κακιά πλευρά της» στη σειρά *The Defenders*, ενώ ο Έκα Ντάρβιλ είπε ένα μήνα αργότερα πως θα επαναλάμβανε τον ρόλο του Μάλκομ Ντουκάς από τη σειρά *Jessica Jones* στη σειρά *The Defenders*. Τον Σεπτέμβριο, η Σιμόν Μίσικ είπε πως θα επαναλάμβανε τον ρόλο της Μίστι Νάιτ από τη σειρά *Luke Cage* στη μίνι σειρά. Μετά την έναρξη της παραγωγής τον Οκτώβριο, η Marvel επιβεβαίωσε πως οι Ντάρβιλ, Μίσικ και Γιουνγκ θα εμφανίζονταν στη σειρά, μαζί με τους ηθοποιούς από τον *Daredevil* Ντέμπορα Αν Γολ ως Κάρεν Πέιτζ, Έλντεν Χένσον ως Φόγκι Νέλσον και Σκοτ Γκλεν ως Στικ· την Ρέιτσελ Τέιλορ ως Τρις Γουόκερ από την *Jessica Jones*· και την Τζέσικα Χένγουικ ως Κολίν Γουίνγκ από τον *Iron Fist*. Ο Ραμόν Ροντρίγκεζ από τον *Iron Fist* επαναλαμβάνει επίσης τον ρόλο του ως Μπακούτο, ενώ η Ροζάριο Ντόσον επιστρέφει ως Κλερ Τεμπλ από όλες τις προηγούμενες σειρές της Marvel στο Netflix.

Στην Comic-Con της Νέας Υόρκης τον Οκτώβριο, ανακοινώθηκε η Σιγκούρνι Γουίβερ στον ρόλο της βασικής ανταγωνίστριας της μίνι σειράς, με αργότερα να αποκαλύπτεται πως θα ονομαζόταν Αλεξάνδρα. Οι παραγωγοί αναφέρονταν στον χαρακτήρα ως «ο τύπος της Σιγκούρνι Γουίβερ» για τέσσερις μήνες πριν ο Λόουμπ επικοινωνήσει μαζί της σχετικά με το πρότζεκτ. Επιπρόσθετα, επαναλαμβανόμενους ρόλους έχουν οι Τζαμάλ Μάλορι ΜακΚρι ως Κόουλ, Μισέλ Φέντερερ και Κλόι Λεβίν ως Μισέλ και Λέξι Ρέιμοντ αντίστοιχα και ο Ρον Σίμονς ως ο αρχηγός της αστυνομίας Στρίμπερ. Οι Μπαμπς Ολουσάνμοκουν και Γιουκάτα Τακεούτσι υποδύονται τους Σουάντε και Μουρακάμι αντίστοιχα, και οι δύο μέλη της ηγετικής ομάδας του Χεριού. 

Άλλοι ηθοποιοί οι οποίοι επαναλαμβάνουν τους ρόλους τους στη μίνι σειρά συμπεριλαμβάνουν τους Γουάι Τσινγκ Χο ως Μαντάμ Γκάο, Πίτερ ΜακΡόμπι ως Πάτερ Λάντομ, Έιμι Ράτμπεργκ ως Μάρσι Σταλ και Σούζαν Βαρόν ως Τζόσι από τον *Daredevil*· Κάρι-Αν Μος ως Τζέρι Χόγκαρθ και Νικόλ Γιανέτι ως Νικόλ από την *Jessica Jones* και Ρομπ Μόργκαν ως Τερκ Μπάρετ από προηγούμενες σειρές της Marvel στο Netflix.

### Σχεδιασμός
Η σκηνοθέτης Σ. Τζ. Κλάρκσον, ο φωτογράφος Μάθιου Τζ. Λόιντ, ο σχεδιαστής παραγωγής Λόρεν Γουίκς και η σχεδιάστρια κοστουμιών Στέφανι Μασλάνσκι συνεργάστηκαν για να δημιουργήσουν διακριτές χρωματικές παλέτες για τον κάθε χαρακτήρα, διατηρώντας την εμφάνισή τους από τις ατομικές τους σειρές, παρά να επιχειρούσαν να συγχωνεύσουν τη διαφορετικότητα των σειρών για τη μίνι σειρά. Η Μασλάνσκι εξήγησε πως οι παλέτες χρησιμοποιήθηκαν για τον φωτισμό, τα σκηνικά και τις τοποθεσίες, καθώς και για τα κοστούμια τόσο των βασικών χαρακτήρων όσο και των δευτερευόντων. Όταν οι χαρακτήρες αρχίζουν να συναναστρέφονται μεταξύ τους, αρχίζει και η ανάμειξη των χρωμάτων και έγιναν συζητήσεις σχετικά με το ποια χρώματα θα βρίσκονταν στο προσκήνιο και ποια θα εμφανίζονταν λιγότερο αναλόγως την κάθε σκηνή.

Οι τίτλοι αρχής, οι οποίοι σχεδιάστηκαν από την εταιρία Elastic, θυμίζουν τη δουλειά που έκανε η εταιρία για τη σειρά *[[True Detective]]*, αναδημιουργώντας τους χαρακτήρες από στοιχεία του σκηνικού. Οι τίτλοι αρχής απεικονίζουν τους τέσσερις Defenders μέσω χρωματιστών τοπογραφικών χαρτών της Νέας Υόρκης, δείχνοντας τις διαφορετικές περιοχές της πόλης από όπου προέρχεται ο καθένας.

#### Φωτογραφία
Η Κλάρκσον, η οποία σκηνοθέτησε επίσης κάποια επεισόδια της σειράς *Jessica Jones*, είπε πως η σειρά είναι «πολύ σκοτεινή και πολύ σκληρή και πολύ μπλε», ενώ ο *Daredevil* επικεντρωνόταν περισσότερο στο κόκκινο. Αυτές οι διαφορές τονίστηκαν νωρίς στη σειρά. Όταν ο Μέρντοκ και η Τζόουνς συναντιούνται, βρίσκονται σε ένα «σκληρό γκρι-μπλε» δωμάτιο, υποδεικνύοντας πως αυτός είναι ο κόσμος της Τζόουνς, με τη Νάιτ να φοράει ένα κατάλληλο-*Luke Cage* καφέ χρώμα. Η είσοδος του Μέρντοκ αφήνει να εισέλθει στο δωμάτιο το κόκκινο χρώμα, δείχνοντας την αρχή της σύνδεσης μεταξύ των δύο χαρακτήρων. Για τον καθορισμό της εμφάνισης της μίνι σειράς, η Κλάρκσον εμπνεύστηκε από ταινίες που είχαν ως σκηνικό τη Νέα Υόρκη, όπως οι *[[Ο Άνθρωπος από τη Γαλλία]]* (1971), ** (1971 και *[[Σέρπικο (ταινία)|Σέρπικο]]* (1973).

Ο Λόιντ ξεκίνησε να δουλεύει πάνω στη μίνι σειρά αρκετές εβδομάδες πριν την έναρξη των γυρισμάτων, παίρνοντας την δουλειά που είχε κάνει ήδη η Κλάρκσον για να τη βελτιώσει. Απέφυγε την υπερχρησιμοποίηση των τόσο διαφορετικών χρωμάτων, ώστε οι σκηνές να μην καταλήξουν να δείχνουν μη ρεαλιστικές, και σημείωσε πως το κόκκινο μπορεί να είναι υπερβολικό για την κάμερα περιορίζοντάς το στις σκηνές του Daredevil και χρησιμοποιώντας το μόνο ως έμφαση. Ο Λόιντ δεν ήθελε να αναδημιουργήσει τις τεχνικές που χρησιμοποιήθηκαν στις ατομικές σειρές και στις οποίες εκείνος δεν είχε εργαστεί κι έτσι, επικεντρώθηκε στη συγκεκριμένη εμφάνιση που επιθυμούσε η Κλάρκσον. Για τις σκηνές του Κέιτζ, ο Λόιντ εμπνεύστηκε από τη δουλειά του Χάρη Σαββίδη στην ταινία *[[American Gangster]]* (2007) και για τον Iron Fist κοίταξε την ταινία *[[The Grandmaster]]* (2013) του Γουόνγκ Καρ Γουάι. Από το να ξοδέψει σημαντικό χρονικό διάστημα στην ταξινόμηση του υλικού με βάση τα χρώματα για την μετά-παραγωγή της σειράς, ο Λόιντ επέλεξε να ενσωματώσει όσο το δυνατόν περισσότερο τα χρώματα μέσα στις σκηνές, έτσι ώστε να μπορεί να στείλει τις σκηνές του στον χρωματιστή Τόνι Ντ'Αμόρε της Deluxe's Encore απλά με κάποιες σημειώσεις για να ολοκληρώσει εκείνος τη δουλειά, όσο ο Λόιντ θα βρισκόταν στα γυρίσματα. Η δουλειά του Ντ'Αμόρε ήταν πρόκληση, ειδικά σε σκηνές που συνδύαζαν αρκετούς χαρακτήρες, καθώς έπρεπε να προσαρμόσει συγκεκριμένες περιοχές κάθε πλάνου αναλόγως το πού βρίσκονταν οι χαρακτήρες. Έπρεπε επίσης να δημιουργήσει διαφορετικές χρωματικές αποχρώσεις για την υψηλής και κανονικής δυναμικής εμβέλειας εκδοχή της σειράς, εκδοχές στις οποίες κυκλοφόρησε η σειρά στο Netflix.

Μετά τη δουλειά της στη σειρά *Jessica Jones*, η Κλάρκσον ένιωθε πιο άνετα να δουλεύει σε αυτόν τον πιο προσγειωμένο κόσμο και ενστικτωδώς γνώριζε τι φωτισμό και ποιες γωνίες της κάμερας να χρησιμοποιήσει. Ήταν όμως λιγότερο εξοικειωμένη και λιγότερο άνετη με τον κόσμο του *Iron Man* και την απεικόνιση των πιο μυθολογικών στοιχείων της σειράς. Κατά τη διάρκεια της προ-παραγωγής των *Defenders*, λάμβαναν χώρα τα γυρίσματα του *Iron Fist*. Όταν ένας σκηνοθέτης από αυτή τη σειρά δεν ήταν διαθέσιμος να επιστρέψει για κάποια επαναληπτική λήψη μιας σκηνής, η Marvel ζητούσε από την Κλάρκσον να σκηνοθετήσει αυτή τη νέα λήψη. Η Κλάρκσον βρήκε αυτή την εμπειρία «εξαιρετικά πολύτιμη», δίνοντάς της μια ευκαιρία να δουλέψει με τον Τζόουνς και να βιώσει την εμπειρία και τον τόνο της δικής του σειράς, πριν ξεκινήσουν τα γυρίσματα των *Defenders*. Οι Κλάρκσον και Λόιντ έμαθαν επίσης τις τεχνικές απαιτήσεις της απεικόνισης του χαρακτήρα Iron Fist με βάση τη διαδικασία που χρησιμοποιήθηκε από το επιτελείο της σειράς, καθώς και το πώς δημιουργήθηκε η επίδραση των ικανοτήτων του Κέιτζ.

#### Κοστούμια
Η Μασλάνσκι, η οποία είχε σχεδιάσει τα κοστούμια στις προηγούμενες σειρές της Marvel στο Netflix, είχε την επιλογή να διαλέξει ανάμεσα στον σχεδιασμό κοστουμιών για τους *Defenders* ή τον πρώτο κύκλο της σειράς *[[The Punisher (τηλεοπτική σειρά)|The Punisher]]*, λόγω σύγκρουσης στο πρόγραμμα των δύο παραγωγών. Επέλεξε να δουλέψει στους *Defenders* έτσι ώστε να μπορεί να φτάσει στο αποκορύφωμα των δημιουργιών της από τη δουλειά της στις προηγούμενες σειρές. Περιέγραψε τη διαδικασία ανάδειξης του χρώματος του κάθε χαρακτήρα ως γιορτή, επιδιώκοντας να εμπλουτίσει τις στολές με κόκκινο για τον Daredevil, ναυτικό μπλε και ελαφρώς ιώδες για τη Τζέσικα Τζόουνς, λαδί για τον Iron Fist και το χρυσό «χρώμα του Χάρλεμ» για τον Λουκ Κέιτζ. Τα κοστούμια των χαρακτήρων παρέμειναν συνεπή στις ατομικές σειρές των χαρακτήρων, αν και για τη στολή του Daredevil, η οποία δημιουργήθηκε από την Hargate Costumes στο Λος Άντζελες, το κράνος άλλαξε για να έχει μια πιο ματ επιφάνεια, η οποία ήταν λιγότερο γυαλιστερή από αυτήν στη σειρά *Daredevil*. Στο τέλος της σειράς έχουμε την εισαγωγή μιας νέας στολής για τον Iron Fist, έναν φόρο τιμής στην αθλητική φόρμα που φοράει ο χαρακτήρας στα κόμικ. Η Μασλάνσκι θεώρησε πως ολόκληρη η αμφίεση με τη φόρμα ήταν «πολύ '70s, λίγο πολύ σοφιστικέ, Ιταλική μαφία» κι έτσι σχεδίασε ένα τζάκετ χρησιμοποιώντας κλασικό σχέδιο και χρώματα του πράσινου με χρυσές λωρίδες, συνδυάζοντάς το με παντελόνι κάργκο.

Για την Αλεξάνδρα και το Χέρι, οι εκτελεστικοί παραγωγοί πρότειναν το άσπρο χρώμα ως αναπαράσταση της φράσης «το φως στο τέλος του τούνελ», δεδομένου πως η ομάδα αποτελείτο από αθάνατους υπερκακούς. Τα ρούχα της Αλεξάνδρα εμπεριέχουν επίσης μεταλλικά στοιχεία τα οποία υποδηλώνουν πως ήταν περισσότερο πολεμίστρια σε μια προηγούμενη ζωή και έχει αυτή την «αγριότητα ή τη δύναμη μέσα της». Γενικά, τα ρούχα της είναι εμπνευσμένα από την Ευρώπη και από «έναν παλαιότερο κόσμο» για τη δημιουργία «μιας παγκόσμιας αίσθησης στην ντουλάπα της, πολύ πλούσια...η ντουλάπα της αντικατοπτρίζει αυτό το είδος της αρχαιότητας». Η αναστημένη Ηλέκτρα λαμβάνει μια καινούρια στολή εμπνευσμένη από την εμφάνισή της στα κόμικ. Επειδή θα έμοιαζε εκτός τόπου στους δρόμους της Νέας Υόρκης, η Μασλάνσκι σχεδίασε επίσης ένα παλτό για να την καλύψει, το οποίο εμπνεύστηκε από τις ταινίες *[[Η ερωμένη του Γάλλου λοχαγού]]* (1981) και *[[The Matrix]]* (1999). Αυτό είχε επίσης ως στόχο την προσέγγιση στο γούστο της Αλεξάνδρα όσον αφορά τα ρούχα.

### Γυρίσματα
Η Marvel ανακοίνωσε τον Φεβρουάριο του 2014 πως τα γυρίσματα της μίνι σειράς θα γίνονταν στη Νέα Υόρκη, με τον αρχισυντάκτη των Marvel Comics, Τζο Κεσάντα, να δηλώνει τον Απρίλιο πιο συγκεκριμένα πως τα γυρίσματα θα λάμβαναν χώρα στις περιοχές του Μπρούκλιν και του Λονγκ Άιλαντ Σίτι, οι οποίες έμοιαζαν ακόμα αρκετά με το παλιό Χελς Κίτσεν, καθώς επίσης και σε ειδικά διαμορφωμένα στούντιο. Τον Απρίλιο του 2016, ο Κοξ επιβεβαίωσε πως τα γυρίσματα θα ξεκινούσαν στα τέλη του 2016, μετά την ολοκλήρωση της παραγωγής της σειράς *Iron Fist* τον Οκτώβριο. Τελικά, τα γυρίσματα για τους *Defenders* ξεκίνησαν στις 31 Οκτωβρίου, υπό τον τίτλο *Group Therapy*. Ο Λόιντ είχε δουλέψει ως διευθυντής φωτογραφίας στον πρώτο κύκλο του *Daredevil* και στο πρώτο επεισόδιο της *Jessica Jones*. Εξαιτίας των απαιτήσεων της παραγωγής, έφερε στη σειρά τον μακροχρόνιο συνεργάτη του Τζιμ ΜακΜίλαν για να βοηθήσει στο φόρτο εργασίας, όταν κάποια επεισόδια γυρίζονταν ταυτόχρονα. Ο Λόιντ ήταν ο βασικός διευθυντής φωτογραφίας των *Defenders*, αλλά ο ΜακΜίλαν εμφανίζεται ως βασικός σε αρκετά επεισόδια στα οποία έκανε την περισσότερη δουλειά.

Ο Λόιντ περιέγραψε την παραγωγή της μίνι σειράς ως πιο πολύ όμοια με μια ταινία παρά με τις προηγούμενες τηλεοπτικές σειρές της Marvel στο Netflix, εξαιτίας των απαιτήσεων του προγραμματισμού λόγω του μεγαλύτερου αριθμού των ηθοποιών που βρίσκονταν σε αυτήν και του γεγονότος πως τα επεισόδια δεν γυρίζονταν πάντα με τη σειρά που θα προβάλλονταν, εξαιτίας των απαιτήσεων των τοποθεσιών. Σημείωσε πως αν και ο αριθμός των επεισοδίων (8) ήταν μικρότερος από τον συνήθη αριθμό (13) των σειρών του Netflix, η συνολική διάρκεια της παραγωγής δεν ήταν σημαντικά μειωμένη όπως το ανέμενε, εξαιτίας των περισσότερων ημερών που απαιτούσε το κάθε επεισόδιο για να ολοκληρωθεί. Επιπρόσθετα γυρίσματα έγιναν στις τοποθεσίες Άπερ Γουέστ Σάιντ, Χελς Κίτσεν και Γουίλιαμσμπεργκ του Μπρούκλιν, στο Στάμπλετον του Στάτεν Άιλαντ, στο Πάρκο του Σεντ Νίκολας, στο λόμπι και την εξωτερική πρόσοψη του κτιρίου Atelier («Midland Circle»), στο Σέντραλ Παρκ Μολ, στο κέντρο Ρόκφελερ στο Μανχάταν, στο ελικοδρόμιο Ντάουνταουν Μανχάταν, στον κεντρικό δρόμο 240 του Μανχάταν, στο Άπελ Ρουμ του κτιρίου Time Warner Center και στο κτίριο του Δημοτικού Αρχείου της Νέας Υόρκης. Τα γυρίσματα έγιναν διαδοχικά με την παραγωγή του δεύτερου κύκλου της σειράς *[[Jessica Jones (τηλεοπτική σειρά)|Jessica Jones]]*, με τις δύο παραγωγές πιθανότατα να επικαλύπτουν η μία την άλλη. Τα γυρίσματα ολοκληρώθηκαν στις 19 Μαρτίου 2017.

Ο Λόιντ χρησιμοποίησε για τη σειρά κάμερα RED Weapon. Η Κλάρκσον χρησιμοποίησε ένα σύνολο vintage φακών Panavision για τα δύο επεισόδια που σκηνοθέτησε, τους οποίους είχε χρησιμοποιήσει και στην *Jessica Jones*. Η χρησιμοποίηση αυτών των φακών δημιούργησε προβλήματα στην κινηματογραφική ομάδα της σειράς και θέματα προμήθειας με την Panavision, με τον Λόιντ να επισημαίνει πως παρά το ότι η χρήση τέτοιων φακών είναι δημοφιλής, «δεν κάνουν εύκολη τη ζωή σου». Έτσι, για την υπόλοιπη σειρά ο Λόιντ επέστρεψε στους σύγχρονους Arri Master Prime φακούς τους οποίους είχε χρησιμοποιήσει στον *Daredevil*, και οι οποίοι δεν δημιουργούσαν σημαντική διαφορά στην τελική εμφάνιση της σειράς. Στη σειρά χρησιμοποιήθηκε πολύ η κινηματογράφηση με steadicam· τόσο πολύ που ουσιαστικά είχαν δύο βασικά συνεργεία steadicam να δουλεύουν ταυτόχρονα. Η Κλάρκσον είχε επίσης προγραμματίσει πολλαπλές κινηματογραφικές «ηρωικές» λήψεις, οι οποίες απαιτούσαν σύνθετες κινήσεις των καμερών και πολλή δουλειά με τεχνητό γερανό.

Η Κλάρκσον προσπάθησε να έχει όσο περισσότερο ατομικό χρόνο μπορούσε με τον κάθε ήρωα για να βοηθήσει το κοινό να καταλάβει ποιος ήταν ο κάθε χαρακτήρας, σε περίπτωση που δεν είχαν παρακολουθήσει όλες τις προηγούμενες ξεχωριστές σειρές. Επιπρόσθετα της χρήσης χρωμάτων και του τρόπου που τα συνδύασαν, η Κλάρκσον προσπάθησε να «στρίψει» τα επεισόδια για να δείξει τη συνύπαρξη των χαρακτήρων· όπως σε μια στιγμή στο πρώτο επεισόδιο όπου ο Κέιτζ φεύγει από ένα διαμέρισμα και ανασηκώνει το κεφάλι, με την επόμενη λήψη να δείχνει την Τζόουνς να μπαίνει σε ένα διαμέρισμα και να σκύβει το κεφάλι. Σχετικά με αυτό, η Κλάρκσον είπε: «Προσπάθησα να δημιουργήσω μεταβάσεις οι οποίες θα τους ένωναν ... έτσι συνεχώς έχεις την αίσθηση πως αυτοί οι κόσμοι τελικά θα συναντηθούν». Χρησιμοποίησε επίσης τρένα σε μεταβάσεις για να δείξει πως οι χαρακτήρες βρίσκονταν απλά μια διαδρομή μακριά ο ένας από τον άλλο και, παρά τη διαφορετική απόχρωση, οι λήψεις των χαρακτήρων γίνονταν με τους ίδιους φακούς υποδεικνύοντας πως ζουν στον ίδιο κόσμο. Ιδιαίτερα δύσκολες σκηνές για την Κλάρκσον ήταν η πρώτη σκηνή της σειράς, η οποία απεικονίζει μια μάχη με σπαθιά σε ένα υγρό τούνελ κι όπου το νερό προκαλούσε προβλήματα στο συνεργείο· η εισαγωγή του Ματ Μέρντοκ στο δικαστήριο, η οποία γυρίστηκε σε μια συνεχή λήψη ως αναφορά στις σκηνές μάχης που έχει ο χαρακτήρας στη δική του σειρά και οι οποίες γυρίζονται σε μια συνεχή λήψη· και η σκηνή του σεισμού, η οποία συνδυάζει πρακτικά εφέ όπως «το να τραβάς όλα αυτά τα πράγματα με κλωστές και να κάνεις τα πάντα να κινούνται» με σχεδιασμό οπτικών εφέ, κάτι το οποίο θα μπορούσε να βγει τελείως «γελοίο» αν γινόταν λάθος.

Η Κλάρκσον κοίταξε να γυρίσει τις σκηνές δράσης με διαφορετικούς τρόπους από αυτούς που είχαν χρησιμοποιηθεί στις άλλες σειρές, όπως για παράδειγμα τις «εξαιρετικά χορογραφημένες και ... σχεδόν μπαλετικές» μάχες από τον *Daredevil* ή τις πιο «αποσπασματικές, ακατάστατες» σκηνές από την *Jessica Jones*. Για τον Κέιτζ, η Κλάρκσον θεώρησε πως ήταν «αυτή η σταθερή, κεντρική φιγούρα που είναι αλεξίσφαιρη, δεν σπάει», έτσι συχνά τον κινηματογραφούσε με μια στατική ή σταθερή κάμερα, ενώ τον Iron Fist με πολύ περισσότερες κινήσεις και με κάμερες του χεριού. Η μάχη μεταξύ των δύο στο δεύτερο επεισόδιο, συνδύασε αυτές τις δύο τεχνικές. Ως απάντηση στις επικρίσεις για τις σκηνές μάχης στον *Iron Fist*, ο Τζόουνς σημείωσε πως είχε περισσότερη εμπειρία στους *Defenders* ερχόμενος από την ολοκλήρωση του πρώτου κύκλου της δικής του σειράς πριν ξεκινήσει να δουλεύει στη μίνι σειρά. Είχε επίσης περισσότερο χρόνο να μάθει τη χορογραφία καθώς βρισκόταν σε λιγότερες σκηνές στο κοινό πρότζεκτ, σε αντίθεση με την ατομική σειρά, και μπορούσε να κάνει πρόβες μεταξύ των γυρισμάτων. Επιπρόσθετα, σημείωσε πως η διαφορετική ομάδα κασκαντέρ και σκηνοθετών στους *Defenders* έδωσε χώρο για βελτιώσεις, αποκαλώντας τη χορογραφία δράσης της μίνι σειράς «πολύ λεπτή» και πιο συνεκτική. Ωστόσο, η μίνι σειρά εξακολουθούσε να έχει περιορισμένο χρονικό πρόγραμμα, κάτι το οποίο αποδείχτηκε μεγάλη πρόκληση για σκηνές όπου όλοι οι Defenders μάχονταν μαζί, με τον Κοξ να σημειώνει πως στη δική του σειρά είναι συνήθως απλά εκείνος και οι κασκαντέρ, ενώ στους *Defenders* ήταν απαραίτητο να βρίσκονται όλοι οι ηθοποιοί που υποδύονται τους ήρωες μαζί και να μαθαίνουν τη χορογραφία και να δουλεύουν πάνω σε περιορισμένο χρόνο. Είχαν γενικά μια μέρα για να μάθουν τη χορογραφία μιας μάχης, αλλά η χορογραφία μπορούσε επίσης να αλλάζει κατά τη διάρκεια του γυρίσματος.

### Μουσική
Τον Φεβρουάριο του 2017, ανακοινώθηκε πως ο Τζον Πισάνο θα συνέθετε τη μουσική της σειράς, όπως είχε κάνει και για τους πρώτους δύο κύκλους του *Daredevil*. Ο Πισάνο θεώρησε πως «υπήρχε περισσότερη ελευθερία να πιέσει τα πράγματα και να κλίνει λίγο περισσότερο σε ορχηστρικούς χρωματισμούς» για τον κάθε χαρακτήρα, αφού «είχαμε να κάνουμε με σαφείς χαρακτήρες που το κοινό τούς γνώριζε καλά». Η μουσική επένδυση του Πισάνο, η οποία ήταν ένα υβρίδιο συνθεσάιζερ και 30μελούς ορχήστρας, δανείζεται το «χρώμα» του θέματος του κάθε χαρακτήρα από τις ατομικές τους σειρές «για να υπενθυμίσω στο κοινό πως είναι ανεξάρτητες προσωπικότητες».

Κατά τη διάρκεια της σειράς χρησιμοποιείται μουσική του Γιοχάνες Μπραμς. Αρχικά στο δεύτερο επεισόδιο όπου βλέπουμε την Αλεξάνδρα να ακούει μια παρουσίαση του Πρώτου Κουαρτέτου Εγχόρδων του συνθέτη από τους Aeolus Quartet. Η σκηνή καθιερώνει την Αλεξάνδρα ως «λάτρη του Μπραμς». Έπειτα, η Πρώτη Συμφωνία του Μπραμς ακούγεται τη στιγμή όπου οι ηγέτες του Χεριού ετοιμάζονται να επιτεθούν στους Defenders στο πέμπτο επεισόδιο. Και τέλος, η Αλεξάνδρα ακούει μια ελαττωματική ηχογράφηση του «Tragic Overture».

Ένα soundtrack άλμπουμ με τη μουσική της σειράς κυκλοφόρησε ψηφιακά από την Hollywood Records και τη Marvel Music στις 17 Αυγούστου 2017. Όλα τα κομμάτια συνέθεσε ο Τζον Πισάνο.
250px|thumb|Εξώφυλλο soundtrack

### Συνδέσεις με το Κινηματογραφικό Σύμπαν της Marvel
Οι *Defenders* είναι η τελευταία σειρά της αρχικής συμφωνίας των σειρών της Marvel που θα προβάλλονταν στο Netflix μετά τις *Daredevil*, *Jessica Jones*, *Luke Cage* και *Iron Fist*. Τον Αύγουστο του 2014, ο Βίνσεντ Ντ'Ονόφριο, ο οποίος υποδύεται τον Γουίλσον Φισκ στον *Daredevil*, δήλωσε πως μετά «την ολοκλήρωση των σειρών στο Netflix», η Marvel έχει «ένα μεγαλύτερο σχέδιο επέκτασης». Τον Μάρτιο του 2015, ο Λόουμπ μίλησε για τη δυνατότητα οι σειρές να διασταυρωθούν με τις ταινίες του MCU και τις τηλεοπτικές σειρές του ABC λέγοντας: «Όλα υπάρχουν στο ίδιο σύμπαν. Όπως είναι αυτή τη στιγμή, με τον ίδιο τρόπο που οι ταινίες μας ξεκίνησαν ανεξάρτητες και με τον καιρό οδήγησαν στους *[[Οι Εκδικητές (ταινία, 2012)|Εκδικητές]]*, έγινε πιο πρακτικό για τον Captain America να κάνει μια μικρή εμφάνιση στον *[[Thor 2: Σκοτεινός Κόσμος|Thor 2]]* και για τον Μπρους Μπάνερ να εμφανιστεί στο τέλος του *[[Iron Man 3]]*. Πρέπει να το κερδίσουμε αυτό. Το κοινό πρέπει να καταλαβαίνει ποιοι είναι όλοι αυτοί οι χαρακτήρες και τι στο καλό είναι πριν αρχίσουμε να τους συγχέουμε σχετικά με το πού πηγαίνει η ιστορία».

Η Midland Circle, όπου οι τέσσερις Defenders συναντιούνται για πρώτη φορά, αναφέρθηκε στον πρώτο και στον δεύτερο κύκλο του *Daredevil*, καθώς και στον πρώτο κύκλο του *Iron Fist*. Αποκαλύπτεται να είναι μια δραστηριότητα του Χεριού, το οποίο αγόρασε το κτίριο για να ψάξει την ουσία της αιώνιας ζωής που βρίσκεται κρυμμένη από κάτω. Ο Ραμίρεζ είπε πως όταν έδειξαν το Χέρι να αγοράζει το κτίριο στον πρώτο κύκλο του *Daredevil* και μετέπειτα την τρύπα που έσκαβαν στον δεύτερο κύκλο, δεν ήταν γνωστό «το τι ακριβώς έψαχναν να βρουν κι έτσι μπορούσαμε να σκεφτούμε το οτιδήποτε για τη συνέχεια». Έχοντας τον σκελετό ενός νεκρού δράκου να είναι η πηγή της ουσίας που το Χέρι αναζητούσε, «έμοιαζε σαν τον πιο καθαρό τρόπο να δεθούν όλα μεταξύ τους», σύμφωνα με τον Ραμίρεζ, ο οποίος αναφέρθηκε στον πρώτο κύκλο του *Daredevil* όπου η Γκάο πουλάει ναρκωτικά φτιαγμένα από θρυμματισμένα οστά δράκου. Στη σειρά γίνονται επίσης αναφορές στα γεγονότα της ταινίας *Εκδικητές*.

## Κυκλοφορία
Οι *Defenders* κυκλοφόρησαν στις 18 Αυγούστου 2017 στην υπηρεσία streaming του Netflix, σε όλες τις επικράτειες όπου είναι διαθέσιμο, σε υψηλή ευκρίνεια ανάλυσης 4K (Ultra HD 4K) και σε υψηλής δυναμικής εμβέλειας βίντεο (HDR). Τα οκτώ, διάρκειας μίας ώρας το καθένα, επεισόδια κυκλοφόρησαν ταυτόχρονα σε αντίθεση με την καθιερωμένη εβδομαδιαία κυκλοφορία ανά επεισόδιο σειρών, για να ενθαρρυνθεί η παρακολούθηση όλων των επεισοδίων μαζί, μια μέθοδος που χρησιμοποιήθηκε επιτυχημένα και για άλλες πρωτότυπες σειρές του Netflix.

### Προώθηση
Στη Διεθνή Comic-Con του Σαν Ντιέγκο το 2016, προβλήθηκε ένα πρώτο τρέιλερ με τη λέξη «Defend» να σχηματίζεται από κομμάτια των λογότυπων των προηγούμενων σειρών πάνω από «το δυσοίωνο σχήμα ενός γιγάντιου χεριού», με τη φωνή του Γκλεν (ως Στικ) να ακούγεται και να διερωτάται το πώς οι τέσσερις ήρωες σχεδιάζουν να σώσουν τη Νέα Υόρκη όταν δεν μπορούν να σώσουν ούτε τους ίδιους τους εαυτούς τους. Αργότερα την ίδια χρονιά, οι τέσσερις Defenders ηθοποιοί εμφανίστηκαν μαζί στη σκηνή της Comic-Con της Νέας Υόρκης, μαζί με την Γουίβερ, για την προώθηση της σειράς.

Τον Απρίλιο του 2017, αποκαλύφθηκε η ημερομηνία κυκλοφορίας της σειράς μέσω ενός τρέιλερ, όπου οι τέσσερις Defenders βρίσκονται μέσα στο ασανσέρ της Midland Circle και τους βλέπουμε μέσω της κάμερας ασφαλείας. Το τρέιλερ περιείχε επίσης έναν κρυμμένο σύνδεσμο που οδηγούσε σε μια ψεύτικη ιστοσελίδα της *New York Bulletin* όπου βρίσκονταν «πολλά κρυμμένα στοιχεία και μικρές λεπτομέρειες». Στο κάτω μέρος της ψεύτικης σελίδας αναγραφόταν επίσης η ημερομηνία κυκλοφορίας της σειράς. Ο Ντέιβ Λιούις από την εφημερίδα *[[Los Angeles Times]]* θεώρησε πως η χρησιμοποίηση του χρονικού κώδικα 08:18:20:17 στο τέλος του τρέιλερ ήταν «ένας διασκεδαστικός τρόπος να υπονοηθεί η ημέρα κυκλοφορίας της σειράς». Ένα μήνα αργότερα, Netflix και Marvel κυκλοφόρησαν ένα ολοκληρωμένο τρέιλερ για τη σειρά. Κυκλοφόρησαν επίσης πολλαπλά κινούμενα γραφικά που έδειχναν διάφορους συνδυασμούς των χαρακτήρων στα κοινωνικά δίκτυα, τόσο στους λογαριασμούς της σειράς όσο και σε αυτούς των ατομικών σειρών. Η Νικόλ Σόμπον από τη σελίδα *Comic Book Resources* θεώρησε πως η κυκλοφορία αυτών των γραφικών με αυτόν τον τρόπο ήταν «μια έξυπνη προωθητική κίνηση από τη Marvel και το Netflix, καθώς με το πέρασμα του χρόνου οι λογαριασμοί της κάθε σειράς στο Twitter κατάφεραν να οδηγήσουν πολλούς θαυμαστές να αλληλεπιδράσουν μέσω των 'συζητήσεών' τους για τους χαρακτήρες». Οι Κοξ, Ρίτερ, Κόλτερ, Τζόουνς και άλλοι ηθοποιοί που πρωταγωνιστούν στη σειρά εμφανίστηκαν στη Διεθνή Comic-Con του Σαν Ντιέγκο το 2017 για να προωθήσουν τη σειρά, όπου προβλήθηκε επίσης το πρώτο επεισόδιο. Οι *Defenders* είχαν την πρεμιέρα τους στο κόκκινο χαλί στο Tribeca Performing Arts Center στις 31 Ιουλίου 2017, όπου προβλήθηκαν τα πρώτα δύο επεισόδια.

## Υποδοχή

### Τηλεθέαση
Καθώς το Netflix δεν αποκαλύπτει τα νούμερα τηλεθέασης των συνδρομητών του για καμία από τις δικές του σειρές, η εταιρία ανάλυσης Jumpshot προσδιόρισε πως η σειρά έλαβε ποσοστό 17% των τηλεθεατών που έλαβε ο δεύτερος κύκλος του *Daredevil* τις πρώτες 30 μέρες που ήταν διαθέσιμος στη streaming υπηρεσία, και ο οποίος ήταν ο κύκλος με τη μεγαλύτερη τηλεθέαση σύμφωνα με την εταιρία. Οι *Defenders* ήταν, συγκριτικά, η σειρά της Marvel στο Netflix με τη χαμηλότερη τηλεθέαση και είχε τη μεγαλύτερη εβδομαδιαία πτώση, 67%, 48% και 41% αντίστοιχα κατά τις πρώτες 30 μέρες κυκλοφορίας. Η Jumpshot, η οποία «αναλύει ανώνυμα δεδομένα από έναν κατάλογο περισσοτέρων από 100 εκατομμυρίων καταναλωτών στο διαδίκτυο», μελέτησε τη συμπεριφορά και τη δραστηριότητα των μελών της εταιρίας στις Ηνωμένες Πολιτείες, παράγοντας έναν αναφορικό αριθμό αυτών που παρακολούθησαν τουλάχιστον ένα επεισόδιο της σειράς. Τα δεδομένα αποκλείουν θεατές που παρακολουθούν το Netflix σε συνδεδεμένες εφαρμογές στην τηλεόραση ή στα κινητά.

Τον Οκτώβριο του 2017, το Netflix αποκάλυψε πως οι *Derenders* κατέλαβαν την τρίτη θέση ανάμεσα σε σειρές όπου οι τηλεθεατές παρακολούθησαν όλα τα επεισόδια μαζί («binge-race») παγκοσμίως την περίοδο της κυκλοφορίας της, ενώ στη Νότια Κορέα κατέλαβε την πρώτη θέση. Το Netflix όρισε ως «binge racers» τους τηλεθεατές που παρακολούθησαν όλα τα επεισόδια της σειράς μέσα σε 24 ώρες μετά την κυκλοφορία τους, και πως τα δεδομένα αυτά προσαρμόστηκαν «ανάλογα με την ζώνη ώρας και είναι αντιπροσωπευτικά για τις πρώτες 24 ώρες κυκλοφορίας της σειράς στην εκάστοτε χώρα». Η εταιρία σημείωσε ωστόσο σε ανακοίνωσή της πως η κατάταξη παρακολούθησης όλων των επεισοδίων μαζί «δεν σχετιζόταν με τη συνολική τηλεθέαση».

### Κριτικές
Η σελίδα συλλογής κριτικών Rotten Tomatoes δίνει ποσοστό έγκρισης της σειράς 78% βασισμένο σε 98 κριτικές. Στο τμήμα ομοφωνίας διαβάζουμε: «Η σειρά *Defenders* αναπτύσσει περαιτέρω πολύ γνωστούς χαρακτήρες σε μια ιστορία γεμάτη δράση, της οποίας η εξόφληση είναι παραπάνω από αρκετή για να αντισταθμίσει τα ψεγάδια της». Η σελίδα συλλογής κριτικών Metacritic δίνει στη σειρά 63/100, βασισμένο σε 30 κριτικές, με την ένδειξη «γενικά ευνοϊκές κριτικές».

Η προβολή του πρώτου επεισοδίου στην Comic-Con του Σαν Ντιέγκο πριν την κυκλοφορία ολόκληρης της σειράς, αντιμετωπίστηκε με «εκτεταμένα χειροκροτήματα» από το κοινό. Η Τρέισι Μπράουν από την εφημερίδα *[[Los Angeles Times]]* σημείωσε αργότερα: «μια γρήγορη υπενθύμιση στο πού βρίσκεται ο κάθε χαρακτήρας χωριστά με βάση τις ατομικές τους σειρές ... υπάρχει ωστόσο πρόοδος στην κάθε ιστορία» των Defenders, παρά το ότι δεν αλληλεπιδρούν μεταξύ τους στο επεισόδιο. Πρόσθεσε πως το επεισόδιο περιελάμβανε αναμενόμενα στοιχεία για μια σειρά της Marvel στο Netflix και καταλήγει με την κατάλληλη δραματική σκηνή για να σε κάνει να παρακολουθήσεις όλα τα επεισόδια μαζί. Η Τζούλια Αλεξάντερ από την ιστοσελίδα *Polygon* ήταν «ανόητα ενθουσιασμένη για να παρακολουθήσει τα υπόλοιπα επεισόδια» μετά την παρακολούθηση του πρώτου, επαινώντας την «ενδιαφέρουσα» Αλεξάνδρα και τη σχέση της με την Ηλέκτρα, καθώς και την προσπάθεια της σειράς να επικεντρωθεί στις διαφορετικές προσωπικότητες των Defenders. Ο Πίτερ Σκιρέτα από το */Film* απεκάλεσε το επεισόδιο «μια καλή αρχή» για τη σειρά, αλλά ένιωσε πως δεν πέτυχε τον σκοπό του στο να συστήσει κατάλληλα τους χαρακτήρες στο κοινό που δεν είχε δει τις ατομικές σειρές. Τόνισε, ωστόσο, τη χρήση των διαφορετικών χρωμάτων καθ'όλη τη διάρκεια του επεισοδίου για τη διαφοροποίηση των χαρακτήρων.

Γράφοντας την κριτική της για τα τέσσερα πρώτα επεισόδια της σειράς, η Κάθριν Τρεντακόστα από το μπλογκ *io9* εκτίμησε τους σεναριογράφους για τις απαντήσεις των ερωτημάτων που είχαν οι τηλεθεατές και τις απεικονίσεις στιγμών που οι θαυμαστές ήθελαν να δουν, χωρίς «να θυσιάσουν τους χαρακτήρες ή την ιστορία». Επέκρινε την ποσότητα της έκθεσης, τη μη πρωτότυπη ιστορία και τους «υπερβολικούς» κακούς, αλλά ένιωσε πως «τα καλά των *Defenders* υπερβαίνουν κατά πολύ τα κακά ... είναι όλα ένας καμβάς όπου αναδεικνύονται οι Ματ, Τζέσικα, Λουκ και Ντάνι να συνεργάζονται για να γίνουν πιο διασκεδαστικοί». Ο Ντέιβιντ Μπέτανκορτ από την εφημερίδα *[[The Washington Post]]* έδωσε επίσης θετική κριτική στη σειρά αποκαλώντας το γεγονός «άξιο αναμονής», απολαμβάνοντας τη συνύπαρξη των Κέιτζ και Ραντ και αποκαλώντας τη «συναρπαστική» Αλεξάνδρα της Γουίβερ «τη μεγαλύτερη έκπληξη» της σειράς. Ο Τζεφ Τζένσεν από το περιοδικό *[[Entertainment Weekly]]* βαθμολόγησε τη σειρά με «B+», αποκαλώντας την «ζωντανή ψυχαγωγία του είδους που επαναφορτίζει το ενδιαφέρον του για τον κόσμο της Marvel». Επαίνεσε το γεγονός πως η σειρά *Defenders* αποτελείτο μόνο από 8 επεισόδια σε σύγκριση με τα 13 επεισόδια που αποτελούνταν οι προηγούμενες σειρές της Marvel στο Netflix. Ο Νταν Τζόλιν από το κινηματογραφικό περιοδικό *[[Empire (κινηματογραφικό περιοδικό)|Empire]]*, έδωσε στους *Defenders* 3/5, βρίσκοντας «αρκετή χαρά» στις αλληλεπιδράσεις μεταξύ των Defenders, κάτι που έδωσε την αίσθηση πως «άξιζε την αναμονή». Ωστόσο, θεώρησε πως η σειρά απέτυχε να «αναβαθμίσει την ιστορία» και απογοητεύτηκε για το ότι η Αλεξάνδρα της Γουίβερ ήταν «ακόμα μία επιχειρηματίες κακιά της οποίας τα βρώμικα σχέδια κρύβονται πίσω από φανταχτερά ρούχα».

Η Άλισον Kιν από την ιστοσελίδα *Collider* έδωσε επίσης στη σειρά 3/5. Θεώρησε πως κάποια από τα θέματα που είχαν οι σόλο σειρές, όπως ο ρυθμός και οι αφηγηματικές επιλογές, υπήρχαν και σε αυτή τη σειρά, αλλά υπήρχαν ακόμα στοιχεία τα οποία μπορούσες να απολαύσεις, συμπεριλαμβανομένου την Τζέσικα Τζόουνς και τους αστεϊσμούς μεταξύ των ηρώων. Η Κιν θεώρησε πως τα θέματα του ρυθμού βελτιώθηκαν από τη στιγμή που οι Defenders ενώθηκαν. Επέκρινε την εστίαση στην εταιρία του Ραντ κι είπε επίσης πως αισθάνθηκε τη μίνι σειρά σαν αποκορύφωμα ή ένα τέλος λίγο πιο κάτω από αυτό που θα επιθυμούσε. Γράφοντας την κριτική του για την ιστοσελίδα *Uproxx*, ο Άλαν Σέπινγουολ θεώρησε πως οι *Defenders* δανείστηκαν τα καλύτερα στοιχεία των προηγούμενων σειρών, όπως οι σκηνές μάχης του *Deredevil*, «τους απότομους διαλόγους» της Τζέσικα Τζόουνς, τη μουσική (ιδιαίτερα στις σκηνές του Λουκ Κέιτζ) και τη Ροζάριο Ντόσον. Ωστόσο, ένιωσε πως ο ρυθμός των τεσσάρων επεισοδίων ήταν «ένα ακόμα εξαιρετικά αργό κάψιμο του Netflix». Το είδε αυτό να βελτιώνεται όταν συναντήθηκαν οι ήρωες στο τέταρτο επεισόδιο και ήλπιζε πως στο δεύτερο μισό του κύκλου «τόσο η σειρά όσο και η ομάδα θα μπορούσαν να δικαιολογήσουν την ύπαρξή τους ως κάτι περισσότερο από ένα πακέτο που η Marvel δημιούργησε πριν χρόνια με την ελπίδα να πετύχει». Ο Μορίν Ράιαν από το περιοδικό *Variety* ένιωσε πως οι *Defenders* ήταν «μια έντεχνη σειρά που φέρνει εις πέρας τη δουλειά με μια λογική ποσότητα ενέργειας και μερικές εκρήξεις ταλέντου. Μπορεί να μην προσφέρει τα μέγιστα της *Jessica Jones* ... [και] είναι περιστασιακά μια ανάμειξη παρά μια προσπάθεια απεικόνισης θανατηφόρων νίντζα και περίτεχνων κοστουμιών, [αλλά] το δράμα οκτώ μερών έχει αξιοσημείωτα σημεία πώλησης, με αρχηγό ανάμεσά τους μια κομψή και ατρόμητη ερμηνεία από τη Σιγκούρνι Γουίβερ».

Η Κέλι Λόουλερ από την εφημερίδα *[[USA Today]]* ήταν πιο επικριτική με τη σειρά, βαθμολογώντας την με 2/4. Η Λόουλερ θεώρησε πως ο Ραντ ήταν το «αναμφισβήτητο μειονέκτημα» της σειράς, ελπίζοντας πως η σειρά «θα έλαμπε μακριά από τον Ντάνι και την απομόνωσή του, αλλά δυστυχώς, ο Iron Fist είναι αναπόσπαστο μέρος της μεγαλύτερης πλοκής». Θεώρησε επίσης πως η σειρά είχε θέματα ρυθμού και είπε πως οι Defenders ως ομάδα «είχαν έλλειψη χημείας», αλλά βρήκε τη Γουίβερ να είναι «μια φωτεινή κουκκίδα» μέσα στη σειρά. Κατέληξε λέγοντας: «οι τηλεθεατές οι οποίοι ήταν δεμένοι με μία ή περισσότερες από τις σειρές του Netflix για τη μοναδική τους προοπτική, θα απογοητευτούν» από τους *Defenders*. Γράφοντας για ολόκληρη τη σειρά, ο Ντάνιελ Κρούπα από την ιστοσελίδα *[[IGN]]* τη βαθμολόγησε με 6.5/10 λέγοντας: «η σειρά έμοιαζε άνιση, βιαστικά σχεδιασμένη και, τελικά, μια χαμένη ευκαιρία». Ο Κρούπα επεσήμανε τα θέματα του ρυθμού και περιέγραψε το Χέρι ως «έναν ασαφή, μπερδεμένο και μπερδευτικό ανταγωνιστή» που δεν συγκρινόταν ευνοϊκά με τους προηγούμενους κακούς της Marvel στις σειρές του Netflix όπως οι Γουίλσον Φισκ, Κίλγκρεϊβ και Κορνέλ "Κότονμαουθ" Στόουκς. Απεκάλεσε τη χημεία μεταξύ των βασικών χαρακτήρων «εξαιρετική» και επαίνεσε τη Γιουνγκ, καθώς παρείχε «την πιο αξιόπιστη και πλούσια συναισθηματικά κακιά» ως Ηλέκτρα. Το αποκορύφωμα της μίνι σειράς για εκείνον ήταν η σκηνή στο Κινέζικο εστιατόριο στο τέταρτο επεισόδιο.

### Διακρίσεις
Οι Κοξ και Γιουνγκ ονομάστηκαν ως «Ερμηνείες της Εβδομάδας» από το *TVLine* για την εβδομάδα 20-26 Αυγούστου 2017. Η τιμή αυτή ήταν ειδικά για την τελευταία σκηνή τους στη μίνι σειρά, όπου πολεμούν και λογομαχούν καθώς ένα κτίριο καταρρέει γύρω τους. Η σελίδα περιέγραψε τη σκηνή ως «συναρπαστικά συναισθηματική για δύο».

## Μέλλον
Τον Ιανουάριο του 2015, ο Γενικός Διευθυντής του Netflix, Τεντ Σαράντος, είπε πως η σειρά *Defenders* ήταν «σίγουρα επιλέξιμη για πολλούς κύκλους» και το Netflix θα κοιτούσε το «πόσο καλά απευθύνονταν τόσο στο κοινό της Marvel, όσο και στο ευρύτερο κοινό», κάτι που θα έδειχνε αν θα ήταν συνετό να υπάρξει συνέχεια. Ωστόσο, τον Ιούλιο του 2016, ο Λόουμπ αναφέρθηκε στην μίνι σειρά ως ένα γεγονός της μίας φοράς παρά ως ένας κύκλος μιας συνεχιζόμενης ιστορίας. Ο Τζόουνς είπε πως η μίνι σειρά «μοιάζει σαν το τέλος της πρώτης φάσης» των σειρών της Marvel στο Netflix, με τα γεγονότα της να οδηγούν στο «ξεκίνημα μιας άλλης φάσης», ενώ η Ρίτερ είπε πως θα ήταν ευτυχισμένη να επιστρέψει για περισσότερα αφού απόλαυσε την εμπειρία να βρίσκεται σε αυτά τα επεισόδια, αλλά «δεν υπήρχε ποτέ η πρόθεση να ξαναγίνει αυτό». Στα μέσα του 2018, ο Λόουμπ και η αντιπρόεδρος πρωτότυπου περιεχομένου του Netflix, Σίντι Χόλαντ, είπαν πως «δεν υπήρχαν σχέδια» να συνεχίσει η σειρά.

Τον Σεπτέμβριο του 2018, το Netflix μετονόμασε τη σελίδα της σειράς στο Facebook σε «NX», το «νέο τμήμα του Netflix για τους λάτρεις του περιεχομένου αυτού του είδους». Δεν άλλαξε ωστόσο το όνομα του λογαριασμού της σειράς στο Twitter με τον ίδιο τρόπο. Η αλλαγή έφερε αναστάτωση στους θαυμαστές λόγω της εμφανούς χρήσης της σελίδας ως «δόλωμα», με πολλούς να λένε πως θα ακολουθούσαν μια ξεχωριστή σελίδα για το NX αν δημιουργείτο κάποια. Ο Κόφι Άουτλο από τη σελίδα Comicbook.com, θεώρησε πως αυτή η αλλαγή ήταν «μια ισχυρή ένδειξη πως το Netflix είχε τελειώσει με τους *Defenders* ως μία από τις πρωτότυπες σειρές του». Ως απάντηση σε αυτό, ο Λόουμπ επανέλαβε πως εκείνη τη στιγμή, δεν υπήρχαν ακόμα σχέδια να συνεχίσει η σειρά, αλλά αυτό δε σήμαινε πως δε θα συνεχιζόταν ποτέ στο μέλλον· ειδικά αφού η ομάδα «Defenders» δεν είχε ουσιαστικά σχηματιστεί σε αυτή τη μίνι σειρά και οι μελλοντικές ιστορίες θα μπορούσαν να επικεντρωθούν σε διαφορετικούς χαρακτήρες.

Τον Φεβρουάριο του 2019, μετά την ακύρωση όλων των σειρών Marvel από το Netflix, ο ανώτερος αντιπρόεδρος των πρωτότυπων προγραμμάτων του Hulu, Κρεγκ Έργουιτς, είπε στο *The Wrap* πως η streaming υπηρεσία είναι ανοικτή στο να αναλάβει τη σειρά, όπως επίσης και τις σειρές *[[Iron Fist (τηλεοπτική σειρά)|Iron Fist]]*, *[[Luke Cage (τηλεοπτική σειρά)|Luke Cage]]*, *[[The Punisher (τηλεοπτική σειρά)|The Punisher]]*, *[[Jessica Jones (τηλεοπτική σειρά)|Jessica Jones]]* και *[[Daredevil (τηλεοπτική σειρά)|Daredevil]]*.

## Παραπομπές


## Εξωτερικοί σύνδεσμοι

* The Defenders στο Netflix
* The Defenders στο IMDb

Κατηγορία:Τηλεοπτικές σειρές των ABC Studios
Κατηγορία:Τηλεοπτικές σειρές Marvel του Netflix
Κατηγορία:Αμερικανικές τηλεοπτικές σειρές
Κατηγορία:Τηλεοπτικές σειρές Netflix
Κατηγορία:Τηλεοπτικές σειρές βασισμένες σε κόμικς της Marvel
Κατηγορία:Τηλεοπτικές σειρές της Marvel Television
Κατηγορία:Crossovers του Κινηματογραφικού Σύμπαντος της Marvel